Il-ġimgħa l-oħra kienet l-aħħar ġimgħa qabel ma jintemmu l-vaganzi tas-sajf. Iddeċidejt li mmur niffriska ftit ħdejn il-baħar. Mort Wied iż-Żurrieq. Ħaġa tal-iskantament, fil-bajja ma kienx hemm persuna waħda. Ħassejtni qisni xi ġgant li dejjem kien ikun waħdu għax kulħadd kien jibża' minnu. Il-baħar kien jidher imqalleb mhux ħażin iżda xorta waħda nżilt ngħum. Inżilt u bdejt ħiereġ 'il barra. Bla ma naf kif, tbigħedt mhux ħażin mill-bajja. Iġġennint. Biex tgħaxxaq, il-baħar kompla jitqalleb. Pruvajt nidħol 'il ġewwa kemm nista', iżda kien kollu ta' xejn għax il-baħar kompla joħroġni 'l barra. Ma kontx naf x'ser naqbad nagħmel. Ħassejtni qisni priġunier lest biex jingħata l-forka. Kif semmejt qabel, ma kienx hemm persuni fil-baħar u għalhekk ħadd ma seta' jagħtini l-għajnuna. Fuqi ma kelli xejn għaliex kollox ħallejt fuq ir-ramel. Kont b'ta' fuqi senduqi. L-unika ħajt ta' kenn li rajt kien irdum. Mort ħdejh u rnexxieli nitla' fuq waħda mill-ġebel li kien hemm ġewwa l-irdum. Ħadt nifs fil-fond. Pruvajt nikkalma ftit. Beda jiddallam u ma kontx naf x'ħin sar għax arloġġ ma kellix. Waqa' fuqi biża' kbir. Il-ġuħ u l-għatx bdew jagħmlu tagħhom iżda la kelli ikel u lanqas ilma. X'se naqbad nagħmel? Pruvajt norqod ftit fuq waħda mill-ġebel li kien hemm. Iżda moħħi baqa' jhewden fuq ommi u missieri. Min jaf x'jinkwetaw! Tgħid ċemplu lill-pulizija? Tgħid ġew ifittxuni l-bajja u ma sabunix? Il-ħin kompla jagħfas u għalhekk il-minuti dehru sigħat. Kont ili digà ġurnata hemm. Ma kontx naf x'ser naqbad nagħmel. Rajt dgħajsa żgħira fil-bogħod. Bdejt ngħajjat kemm niflaħ iżda xortija ma kinitx miegħi. Id-dgħajsa, miexja kienet u miexja baqgħet. Ħassejtni qisni xi gladjatur li għadu kif tilef l-aħħar battalja tiegħu. Tlift kull tama li nsalva. Erġajt qbiżt ġol-baħar forsi nerġa'mmur lura iżda l-baħar kien imqalleb aktar mill-ġurnata ta' qabel. Issarajt kemm flaħt biex nipprova nidħol 'il gewwa iżda kien kollu ta' xejn. Oħroġ il-għaġeb, f'daqqa waħda lmaħt raġel jistad. Għajjatt kemm flaħt u b'xorti tajba semagħni. Ma setax itellagħni minn fejn kont u għalhekk ċempel lill-forzi armati ta' Malta. F'temp ta' għaxar minuti, dawn kienu fuq il-post. Ġew bil- u għenuni nitla'. Dak il-ħin ħassejtni twelidt mill-ġdid. Din kienet esperjenza li ser tħallili timbru iswed f'ħajti iżda għall-grazzja t'Alla, bis-saħħa ta' dak is-sajjied, spiċċa kollox b'wiċċ il-ġid.
Salvat mill-għarqa – Gabriel Sciberras 10B